Сваёй тэматыкай вылучаўся праект навучэнца гімназіі № 3 Маладзечна Аляксея Мікулевіча. Яшчэ б! Адна назва чаго вартая: “Стварэнне кальчугі ва ўмовах гімназічнай майстэрні”. Хлопец захапляецца гістарычнай рэканструкцыяй. А як можна быць сярэдневяковым воінам, калі ў цябе няма кальчугі? Ці могуць параўнацца па трываласці з сярэдневяковымі сучасныя кальчугі? Ці шмат часу патрэбна на стварэнне адной з іх з выкарыстаннем разнастайных матэрыялаў? Для атрымання адказу на гэтыя пытанні Аляксею неабходна было вывучыць методыку пляцення кальчугі, даследаваць характарыстыкі металаў, уплыў матэрыялаў і спосабаў пляцення на трываласць кальчугі, распрацаваць спецыяльнае прыстасаванне для стварэння кольцаў кальчугі. Як адзначыла кіраўнік праекта настаўніца працоўнага навучання Святлана Францаўна Мікулевіч, у будучыні на аснове гэтага праекта ў гімназіі плануецца запуск бізнес–кампаніі “Назад у гісторыю”, стварэнне поўнага кальчужнага касцюма сярэдневяковага беларускага воіна.